Predkladacia správa

Cieľom predkladaného materiálu je informovať vládu SR o priebehu a výsledkoch účasti prezidenta Slovenskej republiky Ivana Gašparoviča a ministra zahraničných vecí Slovenskej republiky Eduarda Kukana na Summite OSN 2005 a na otvorení nadväzujúceho 60. zasadnutia Valného zhromaždenia Organizácie Spojených národov.  

Pracovný pobyt prezidenta SR s delegáciou v sídle OSN v New Yorku prebiehal v dňoch 14. – 17. septembra 2005. Prezident SR vystúpil s prejavom k budúcnosti OSN hneď v prvý deň Summitu. Ďalší prejav, zameraný na jednotlivé oblasti činnosti OSN a na realizáciu reforiem predniesol v úvodný deň všeobecnej rozpravy 60. zasadnutia Valného zhromaždenia OSN. Stretol sa s predsedom 60. zasadnutia VZ OSN Janom Eliassonom (Švédsko), bilaterálne rokoval s prezidentom Maďarska Lászlom Sólyomom a prezidentom Moldavska Vladimirom Voroninom. Zúčastnil sa na interaktívnom okrúhlom stole Summitu a na viacerých sprievodných podujatiach. V rámci podpisovej slávnosti FOCUS 2005 prezident SR podpísal Medzinárodný dohovor o potláčaní činov jadrového terorizmu a Dohovor OSN o jurisdikčnej imunite štátov a majetku. Návštevu v New Yorku prezident využil tiež  k stretnutiam s predstaviteľmi krajanskej komunity z východného pobrežia USA.

		Minister zahraničných vecí SR Eduard Kukan sa zúčastnil na Summite OSN a na všeobecnej rozprave pléna 60. zasadnutia Valného zhromaždenia Organizácie Spojených národov v dňoch 13.9.–20.9.2005. Okrem toho, že sprevádzal prezidenta SR na jeho stretnutiach, využil svoj pracovný pobyt aj na účasť na viacerých podujatiach v rámci OSN a na bilaterálne stretnutia s partnermi z 20 krajín. Stretnutia boli zamerané jednak na spoluprácu s jednotlivými krajinami počas nadchádzajúceho členstva SR v Bezpečnostnej rade OSN, jednak na spektrum bilaterálnych otázok. Minister Kukan vystúpil na jednom zo štyroch interaktívnych okrúhlych stolov Summitu OSN a v tematickej diskusii BR OSN k úlohe občianskej spoločnosti pri prevencii konfliktov. Osobitným blokom programu ministra zahraničných vecí boli rokovania 25 ministrov zahraničných vecí členských krajín Európskej únie a stretnutia uvedeného formátu s ministrom zahraničných vecí Ruskej federácie a ministerkou zahraničných vecí USA. 
	 
Materiál sa predkladá na rokovanie vlády ako informácia a v súlade s čl. 10 ods. 6a Smernice na prípravu a predkladanie materiálov na rokovanie vlády SR nebol predložený na pripomienkové konanie. 

Materiál nemá finančný, ekonomický, environmentálny vplyv, ani vplyv                            na zamestnanosť a podnikateľské prostredie.